»I Danmark har man gennem de sidste 20-30 år forsøgt at løse integrationsproblemerne ved konstant at fortælle de nytilkommende, at det er dem, der medbringer problemerne, mens ’vi’ i Danmark er en homogen og tolerant befolkning, der lever i fred og fordragelighed. Det er – undskyld mig – det rene nonsens. Det er på høje tid, at danskerne gør op med den falske modsætning mellem ’dem’ og ’os’ og indser, at alle 5,7 millioner borgere i Danmark har forskellige baggrunde, livshistorier, værdier og problemer. Ellers kan Danmark bruge 20 år mere på fejlslagen integration«.

Dundertalen fremføres på fejlfrit dansk med tydelig tysk accent af Moritz Schramm, der er lektor, ph.d. i kulturvidenskab ved Syddansk Universitet.

Moritz Schramm kom til landet i midten af 90’erne og har på egen krop erfaret, hvad det indebærer at være ’en fremmed’, der skal integreres i Danmark.